CELEX: 32015D0203
Language: et
Date: 2015-02-09 00:00:00
Title: Nõukogu otsus (ÜVJP) 2015/203, 9. veebruar 2015 , millega toetatakse avakosmosetegevuses läbipaistvust ja usaldust suurendavatele meetmetele kaasa aitavat liidu ettepanekut avakosmosetegevuse rahvusvahelise toimimisjuhendi kohta

10.2.2015   
               
               
                  ET
               
               
                  Euroopa Liidu Teataja
               
               
                  L 33/38
               
            
         NÕUKOGU OTSUS (ÜVJP) 2015/203,
         9. veebruar 2015,
         millega toetatakse avakosmosetegevuses läbipaistvust ja usaldust suurendavatele meetmetele kaasa aitavat liidu ettepanekut avakosmosetegevuse rahvusvahelise toimimisjuhendi kohta
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 28,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Kosmosetegevus laieneb ja on otsustava tähtsusega. Kosmos on ressurss kõigile maailma riikidele. Riigid, kes siiani ei ole kosmostegevuses osalenud, võivad teha seda tulevikus. Seetõttu on liit seisukohal, et avakosmosetegevuse ohutuse parandamine on tähtis eesmärk, mis aitab kaasa arengule ja riikide julgeolekule. Nimetatud eesmärk on liidu kosmosepoliitika osa.
                  
               
                     (2)
                  
                  
                     Euroopa Ülemkogu võttis 12. detsembril 2003 vastu Euroopa julgeolekustrateegia, milles määratletakse ülemaailmsed probleemid ja ohud ning kutsutakse üles looma reeglitepõhine rahvusvaheline kord, mis tugineb tõhusale mitmepoolsusele ja hästi toimivatele rahvusvahelistele institutsioonidele.
                  
               
                     (3)
                  
                  
                     Euroopa julgeolekustrateegias tunnustatakse rahvusvaheliste suhete põhiraamistikuna ÜRO põhikirja ja sellega toetatakse ÜRO tugevdamist ning talle oma kohustuste täitmiseks ja tõhusaks tegutsemiseks piisavate vahendite andmist. Liit taotleb tihedat koostööd kõikides rahvusvaheliste suhete valdkondades, et muu hulgas säilitada rahu, hoida ära konflikte ja tugevdada rahvusvahelist julgeolekut, kooskõlas ÜRO põhikirja eesmärkide ja põhimõtetega.
                  
               
                     (4)
                  
                  
                     Liit on pühendunud arendama ja rakendama läbipaistvust ja usaldust suurendavaid meetmeid, et saavutada kosmose suurem turvalisus. Liit võtab ka eriti hoolikalt arvesse riske, mida põhjustavad praegustele ja tulevastele tegevustele ohtlikud kosmosejäätmed, sõltumata nende päritolust.
                  
               
                     (5)
                  
                  
                     Liit esitas 18. septembril 2007 oma vastuses ÜRO Peaassamblee 6. detsembri 2006. aasta resolutsioonile 61/75 ettepaneku kehtestada avakosmosetegevuse rahvusvaheline toimimisjuhend (edaspidi „toimimisjuhend”) ja alustas esialgse kavandi koostamise edendamiseks konsultatsioone.
                  
               
                     (6)
                  
                  
                     Euroopa Liidu Nõukogu toetas oma 8.–9. detsembri 2008. aasta järeldustes rahvusvahelise toimimisjuhendi esimest kavandit, milles riigid võivad osaleda vabatahtlikkuse alusel ja mis sisaldas läbipaistvust ja usaldust suurendavaid meetmeid ning mis võib olla aluseks konsultatsioonidele selliste oluliste kolmandate riikidega, kes tegutsevad või omavad huve avakosmoses, eesmärgiga kinnitada selline tekst, mis on vastuvõetav võimalikult paljudele riikidele.
                  
               
                     (7)
                  
                  
                     Võttes arvesse huvi üles näidanud riikidega peetud konsultatsioone, andis Euroopa Liidu Nõukogu 27. septembril 2010 liidu välisasjade ja julgeolekupoliitika kõrgele esindajale (edaspidi „kõrge esindaja”) volituse pidada liidu koostatud toimimisjuhendi kavandi muudetud versiooni alusel täiendavaid ja ulatuslikumaid konsultatsioone.
                  
               
                     (8)
                  
                  
                     Liidu ettepanek toimimisjuhendi kavandi kohta esitati rahvusvahelisele üldsusele ametlikult 5. juunil 2012 Viinis. Pärast seda alustati teksti kavandi üle avatud konsultatsioonidega, mille eesmärk on suurendada protsessi läbipaistvust ja kaasavust. Peeti kolm konsultatsioonide vooru (16.–17. mail 2013 Kiievis, 20.–22. novembril 2013 Bangkokis ja 27.–28. mail 2014 Luxembourgis), millest viimasel kahel käsitleti toimimisjuhendi muudetud versioone. Igal kohtumisel oli osalejaid rohkem kui 60 riigist ning kõigil kohtumistel kokku oli osalejaid rohkem kui 80 riigist.
                  
               
                     (9)
                  
                  
                     27.–28. mail Luxembourgis toimunud avatud konsultatsioonide lõpus tegi kohtumise juhataja kokkuvõtva järelduse, et 2013. ja 2014. aastal Euroopa välisteenistuse poolt korraldatud ja ÜRO Desarmeerimisuuringute Instituudi (UNIDIR) osalusel toimunud avatud konsultatsioonide kolm vooru olid väga kasulikud seisukohtade ja mureküsimuste parema vastastikuse mõistmise parandamiseks osalevates riikides. Paljud Luxembourgis toimunud kohtumisel osalenud väljendasid tugevat soovi viia protsess konsultatsioonide etapist edasi läbirääkimiste etappi, kus edasiste mitmepoolsete läbirääkimiste aluseks oleks avatud konsultatsioonide raames välja töötatud toimimisjuhendi kavandi tekst, mille koostamisse andsid paljud riigid oma panuse ja mis on muudatuste tegemiseks jätkuvalt avatud. Paljud avatud konsultatsioonidel osalenud märkisid, et on vaja teatavat ÜRO heakskiitu. Pärast Luxembourgis peetud konsultatsioone hakkas liit koostama toimimisjuhendi kavandi uut teksti ja märkis, et on valmis pidama arutelusid ja konsultatsioone selle üle, kuidas liit saaks täiendavalt toetada edaspidiseid mitmepoolseid läbirääkimisi ning samuti tulevasele toimimisjuhendile allakirjutamist ja selle rakendamist.
                  
               
                     (10)
                  
                  
                     Selle protsessi toetamisel on olnud määrav tähtsus nõukogu otsusel 2012/281/ÜVJP, (1) mille rakendamine oli UNIDIRi ülesanne. See tegi võimalikuks levitada teavet, vahetada arvamusi ja arendada sidusrühmade suutlikkust seoses toimimisjuhendiga ning selle tulemusel suurenes teadlikkus ja arusaam toimimisjuhendist. Selle otsuse alusel läbi viidud peamisteks tegevusteks oli piirkondlike seminaride korraldamine (detsembris 2012 Kuala Lumpuris, märtsis 2013 Addis Abebas, juunis 2013 Méxicos, oktoobris 2013 Astanas) ning eespool mainutud mitmepoolsete kohtumiste korraldamine Viinis (juuni 2012), Kiievis (mai 2013), Bangkokis (november 2013) ja Luxembourgis (mai 2014). Need seminarid ja kohtumised olid foorumid, kus esitleti ja arutati toimimisjuhendit rahvusvahelisel tasandil ja näidati liidu pühendumust läbipaistvale ja kaasavale protsessile.
                  
               
                     (11)
                  
                  
                     ÜRO peasekretäri poolt ÜRO Peaassamblee resolutsiooni 65/68 alusel moodustatud valitsusväliste ekspertide rühm (GGE) märkis avakosmosetegevusega seotud läbipaistvust ja usaldust suurendavaid meetmeid käsitlevas 12. juuli 2013. aasta uuringus („Study on Outer Space Transparency and Confidence-Building Measures”) ära toimimisjuhendi esitlemise liidu poolt ja samuti Kiievis toimunud avatud konsultatsioonid. Selle uuringu järeldustes ja soovitustes tunnustas rühm tööd, mida on tehtud selliste poliitiliste kohustuste kehtestamiseks nagu mitmepoolne toimimisjuhend, mille eesmärk on ergutada tegutsema avakosmoses vastutustundlikult ja kasutama avakosmost rahumeelsel viisil.
                  
               
                     (12)
                  
                  
                     ÜRO Peaassamblee võttis 5. detsembril 2013 ühehäälselt vastu resolutsiooni A/RES/68/50 avakosmosetegevusega seotud läbipaistvust ja usaldust suurendavate meetmete kohta, avaldades tunnustust ÜRO peasekretäri aruandele, mis sisaldab GGE uuringut, ja märkides ära, et liit esitas kosmosetegevuse rahvusvahelise toimimisjuhendi kavandi. Selle resolutsiooniga ergutatakse veelgi ÜRO liikmesriike vaatama läbi ja rakendama GGE välja pakutud läbipaistvust ja usaldust suurendavaid meetmeid ning esitatakse peasekretärile palve edastada see aruanne ÜRO asjaomastele üksustele ja organisatsioonidele, et nad saaksid olla abiks aruandes sisalduvate järelduste ja soovituste tulemuslikul rakendamisel. Jätkuvalt ergutatakse ÜRO asjaomaseid üksusi ja organisatsioone koordineerima aruandes sisalduvate soovitustega seotud tegevust.
                  
               
                     (13)
                  
                  
                     Võttes arvesse liidu juhitud avatud konsultatsioonidel kosmosetegevuse rahvusvahelise toimimisjuhendi kavandi suhtes tekkinud indu ning rahvusvaheliste partnerite soovi, et liidul oleks selles protsessis jätkuvalt juhtroll kuni toimimisjuhendi vastuvõtmiseni ja ta teeks vahetult pärast toimimisjuhendi vastuvõtmist kättesaadavaks vahendid selle rakendamiseks, tuleks seda otsuse 2012/281/ÜVJP alusel edukalt alustatud protsessi uue nõukogu otsuse abil jätkata.
                  
               
                     (14)
                  
                  
                     Uus nõukogu otsus peaks toetama täiendavat tööd teadlikkuse suurendamiseks avakosmosetegevuses läbipaistvust ja usaldust suurendavatest meetmetest, sealhulgas rahvusvahelise toimimisjuhendi ettepanekust, ning samuti läbirääkimisi toimimisjuhendi üle ja selle ametlikku vastuvõtmist, kusjuures toimimisjuhendi ja sellega seotud kontaktpunkti rakendamise toetamine võiks toimuda edaspidi vastu võetava nõukogu otsuse alusel.
                  
               
                     (15)
                  
                  
                     Nõukogu peaks käesoleva otsuse tehnilise rakendamise ülesande andma ÜRO desarmeerimisküsimuste büroole (UNODA) ja UNIDIRile. UNODA-l on juba oluline roll ÜRO GGE avakosmosetegevusega seotud läbipaistvust ja usaldust suurendavaid meetmeid käsitlevas 2013. aasta aruandes esitatud soovituste rakendamisel ning UNIDIRil on võimalik tugineda otsuse 2012/281/ÜVJP alusel korraldatud piirkondlikus teavitamistegevuses omandatud kogemustele,
                  
               ON VASTU VÕTNUD KÄESOLEVA OTSUSE:
         
            Artikkel 1
            Selleks et toetada oma ettepanekut avakosmosetegevuse rahvusvahelise toimimisjuhendi kohta, et anda panus läbipaistvust ja usaldust suurendavate meetmete loomisele avakosmosetegevuses ÜRO Peaassamblee resolutsiooni A/RES/68/50 kohaselt, püüab liit saavutada järgmise eesmärgi:
            
                        —
                     
                     
                        jätkata otsuse 2012/281/ÜVJP alusel saadud kogemuste põhjal mitmepoolse protsessi juhtimist seoses kosmosetegevuse rahvusvahelise toimimisjuhendi ettepanekuga, kaasates kõik huvitatud riigid kaasaval ja läbipaistval viisil, et saavutada võimalikult suur üksmeel toimimisjuhendi kavandi suhtes ja selle vastuvõtmine rahvusvahelise kogukonna poolt.
                     
                  
         
            Artikkel 2
            
               1.   Liidu toetatavad projektid sisaldavad järgmisi konkreetseid tegevusi:
               
                           a)
                        
                        
                           jätkatakse rahvusvahelise toimimisjuhendi ettepaneku ning liidu juhitava protsessi alase teadlikkuse suurendamist ning sellealaste teadmiste ja arusaamade täiendamist;
                        
                     
                           b)
                        
                        
                           jätkatakse raamistiku loomist mitmepoolsele protsessile seoses avakosmosetegevuse rahvusvahelise toimimisjuhendi ettepanekuga, mis võimaldab rahvusvahelisel kogukonnal jätkata tööd, et saavutada võimalikult suur üksmeel toimimisjuhendi vastuvõtmiseks, toetades mitmepoolseid kohtumisi läbirääkimiste pidamiseks juhendi kavandi üle ning samuti selle ametlikuks vastuvõtmiseks.
                        
                     
            
               2.   Neid projekte ja konkreetseid tegevusi kirjeldatakse üksikasjalikult lisas.
            
         
         
            Artikkel 3
            
               1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja”).
            
            
               2.   Artiklis 2 osutatud projektide tehnilise rakendamise viivad läbi ÜRO desarmeerimisküsimuste büroo (UNODA) ja ÜRO Desarmeerimisuuringute Instituut (UNIDIR), nagu on täpsemalt kirjeldatud lisas. UNODA ja UNIDIR täidavad nimetatud ülesandeid kõrge esindaja vastutusel. Sel eesmärgil sõlmib kõrge esindaja ONODA ja UNIDIRiga vajalikud kokkulepped.
            
         
         
            Artikkel 4
            
               1.   Artiklis 1 osutatud meetmete rakendamise lähtesumma on 1 274 398,85 eurot. Kogu projekti hinnanguline üldeelarve on 1 475 955,15 eurot, mida rahastatakse koos UNODA ja UNIDIRiga.
            
            
               2.   Kulutusi, mida rahastatakse lõikes 1 sätestatud summast, hallatakse vastavalt liidu üldeelarve suhtes kohaldatavatele liidu menetlustele ja eeskirjadele.
            
            
               3.   Järelevalvet lõikes 1 osutatud liidu rahalise panuse nõuetekohase rakendamise üle teostab komisjon. Sellel eesmärgil sõlmib komisjon ONODA ja UNIDIRiga rahastamislepingud. Nendes lepingutes sätestatakse, et UNODA ja UNIDIR tagavad liidu abi nähtavuse, mis vastab selle suurusele.
            
            
               4.   Komisjon püüab sõlmida lõikes 3 nimetatud lepingud niipea kui võimalik pärast käesoleva otsuse jõustumist. Komisjon teavitab nõukogu ja kõrget esindajat kõigist raskustest selles protsessis ja rahastamislepingute sõlmimise kuupäevadest kahe nädala jooksul lepingule allakirjutamisest.
            
         
         
            Artikkel 5
            
               1.   Kõrge esindaja esitab nõukogule UNODA ja UNIDIRi poolt korrapäraselt koostatavatele aruannetele tuginedes aruande käesoleva otsuse rakendamise kohta. Nimetatud aruanded on nõukogu poolt tehtava hindamise aluseks.
            
            
               2.   Komisjon annab teavet artiklis 2 nimetatud projektide rakendamise finantsaspektide kohta.
            
         
         
            Artikkel 6
            
               1.   Käesolev otsus jõustub selle vastuvõtmise päeval.
            
            
               2.   See kaotab kehtivuse 24 kuu möödumisel artikli 4 lõikes 3 osutatud rahastamislepingute sõlmimisest või kuue kuu möödumisel pärast käesoleva otsuse vastuvõtmist, kui selle perioodi jooksul ei ole ühtegi rahastamislepingut sõlmitud.
            
         
         
            Brüssel, 9. veebruar 2015
            
               
                  Nõukogu nimel
               
               
                  eesistuja
               
               F. MOGHERINI
            
         
         
            (1)  Nõukogu 29. mai 2012. aasta otsus 2012/281/ÜVJP, mis käsitleb Euroopa julgeolekustrateegia raames rahvusvahelist avakosmosetegevuse tegevusjuhendit käsitleva liidu ettepaneku toetamist (ELT L 140, 30.5.2012, lk 68).
      
      
         
            LISA
            1.   Üldine raamistik ja eesmärgid
            
            Üha suurenev hulk valitsuste ja valitsusväliste üksuste käitatavaid kosmoses asuvaid seadmeid annab maailmale tohutu suurt kasu, mis oli vaid mõne aastakümne eest kujuteldamatu. Täna kaasnevad selle kasuga märkimisväärsed väljakutsed, mis tulenevad ohtlikest orbiidil olevatest kosmosejäätmetest ning seega potentsiaalsetest hävitavatest kokkupõrgetest, geostatsionaarsel orbiidil olevate satelliitide suurest hulgast, raadiospektri üha suurenevast, küllastumiseni küündivast kasutamisest ning samuti tahtlikult tekitatud häirete ohust. Need väljakutsed nõuavad kõigi riikide tõsist tegutsemist, et tagada avakosmoses suurem ohutus ja julgeolek.
            Tulenevalt ÜRO Peaassamblee 6. detsembri 2006. aasta resolutsioonist 61/75 ja 5. detsembri 2007. aasta resolutsioonist 62/43, milles käsitletakse avakosmosetegevuses läbipaistvust ja usaldust suurendavaid meetmeid, ning vastusena ÜRO peasekretäri poolt ÜRO liikmetele esitatud taotlusele esitada avakosmosetegevuses läbipaistvust ja usaldust suurendavate meetme kohta „konkreetseid ettepanekuid”, esitas liit 2007. aasta septembris ettepaneku vabatahtliku toimimisjuhendi kohta. Käivitati esialgsed konsultatsioonid kolmandate riikidega ning nõukogu kiitis 8.–9. detsembril 2008 heaks avakosmosetegevuse toimimisjuhendi esimese kavandi. Võttes arvesse huvitatud riikidega peetud täiendavaid konsultatsioone, kinnitas nõukogu 27. septembril 2010 toimimisjuhendi kavandi muudetud versiooni ning andis liidu välisasjade ja julgeolekupoliitika kõrgele esindajale (edaspidi „kõrge esindaja”) volituse viia läbi täiendavaid ja ulatuslikumaid konsultatsioone sellise toimimisjuhendi teksti koostamiseks, mis on vastuvõetav võimalikult paljudele riikidele, ja selle vastuvõtmiseks.
            Selle volituse alusel jätkati konsultatsioone ning 5. juunil 2012 toimunud mitmepoolsel koosolekul esitati Viinis rahvusvahelisele kogukonnale ametlikult toimimisjuhendi muudetud versioon. Pärast seda käivitati seoses teksti kavandiga avatud konsultatsioonid, mille eesmärk on muuta protsess läbipaistvamaks ja kaasavamaks. Peeti kolm konsultatsioonide vooru (16.–17. mail 2013 Kiievis, 20.–22. novembril 2013 Bangkokis ja 27.–28. mail 2014 Luxembourgis), millest viimasel kahel käsitleti teksti muudetud versioone. Igal kohtumisel oli osalejaid rohkem kui 60 riigist ning kõigil kohtumistel kokku oli osalejaid rohkem kui 80 riigist.
            27.–28. mail Luxembourgis toimunud avatud konsultatsioonide lõpus tegi kohtumise juhataja kokkuvõtva järelduse, et 2013. ja 2014. aastal Euroopa välisteenistuse poolt korraldatud ja UNIDIRi osalusel toimunud avatud konsultatsioonide kolm vooru olid väga kasulikud seisukohtade ja muret valmistavate küsimuste parema vastastikuse mõistmise parandamiseks osalevates riikides. Paljud Luxembourgis toimunud kohtumisel osalenud väljendasid tugevat soovi viia protsess kohe konsultatsioonide etapist edasi läbirääkimiste etappi, kus edasiste mitmepoolsete läbirääkimiste aluseks võiks olla avatud konsultatsioonide raames välja töötatud toimimisjuhendi kavandi tekst, mille koostamisse andsid paljud riigid oma panuse ja mis on muudatuste tegemiseks jätkuvalt avatud. Paljud osalejad märkisid, et on vaja teatavat ÜRO heakskiitu. Arvestades Luxembourgis peetud avatud konsultatsioone, koostaks liit toimimisjuhendi uue kavandi ja oleks valmis pidama arutelusid ja konsultatsioone selle üle, kuidas EL saaks täiendavalt toetada edaspidiseid mitmepoolseid läbirääkimisi ning samuti tulevasele toimimisjuhendile allakirjutamist ja selle rakendamist.
            Resolutsiooniga 61/75 taotletud ÜRO peasekretäri aruannet arvesse võttes hääletas ÜRO Peaassamblee 8. detsembril 2010 resolutsiooni 65/68 üle, milles assamblee palus peasekretäril moodustada avakosmosetegevusega seotud läbipaistvust ja usaldust suurendavaid meetmeid käsitlev valitsusväliste ekspertide rühm (GGE), et koostada läbipaistvust ja usaldust suurendavaid meetmeid käsitlev uuring. Liit, kes leiab, et toimimisjuhend võiks toetada läbipaistvust ja usaldust suurendavaid meetmeid, on ÜRO GGE-le andnud teavet toimimisjuhendiga tehtud töös saavutatud edu kohta rühma kolmel koosolekul, mis toimusid 2012. aasta juulis ning 2013. aasta aprillis ja juulis. ÜRO GGE viis 2013. aasta juulis lõpule uuringu ja soovituste koostamise. GGE soovitas, et riigid ja rahvusvahelised organisatsioonid, toimides vabatahtlikkuse alusel ja piiramata kehtivate juriidiliste kohustuste täitmist, kaaluksid rühma aruandes kirjeldatud läbipaistvust ja usaldust suurendavaid meetmeid ja rakendaksid neid ning kiidaksid heaks poliitiliste kohustuste kehtestamiseks tehtavad jõupingutused, näiteks ühepoolsete avalduste, kahepoolsete kohustuste või mitmepoolse toimimisjuhendi vormis, et ergutada vastutustundlikku kosmosetegevust ja avakosmose rahumeelset kasutamist. Rühm tegi järelduse, et õiguslikult siduvaid kohustusi käsitlevate kontseptsioonide ja ettepanekute kaalumisel saavad aluseks olla vabatahtlikud poliitilised meetmed.
            ÜRO Peaassamblee võttis 5. detsembril 2013 ühehäälselt vastu resolutsiooni A/RES/68/50 avakosmosetegevusega seotud läbipaistvust ja usaldust suurendavate meetmete kohta, tervitades ÜRO peasekretäri aruannet, mis sisaldab GGE uuringut, ja märkides ära, et liit esitas toimimisjuhendi kavandi. Selle resolutsiooniga ergutatakse veelgi ÜRO liikmesriike vaatama läbi ja rakendama GGE välja pakutud läbipaistvust ja usaldust suurendavaid meetmeid ning esitatakse peasekretärile palve edastada see aruanne ÜRO asjaomastele üksustele ja organisatsioonidele, et nad saaksid olla abiks aruandes sisalduvate järelduste ja soovituste tulemuslikul rakendamisel. Jätkuvalt ergutatakse ÜRO asjaomaseid üksusi ja organisatsioone koordineerima aruandes sisalduvate soovitustega seotud tegevust.
            Alates toimimisjuhendi kavandi algsest esitamisest rahvusvahelisele kogukonnale 2012. aasta juunis on otsuse 2012/281/ÜVJP alusel avakosmosetegevuse rahvusvahelist toimimisjuhendit käsitleva liidu ettepaneku toetuseks läbi viidud tegevus olnud väga oluline teadlikkuse suurendamisel toimimisjuhendist ja mitmepoolse protsessi toetamisel. 2012. aasta juunis sõlmitud toetuslepingu alusel korraldas UNIDIR rea piirkondlikke seminare (Kuala Lumpuris, Addis Abebas, Méxicos ja Astanas) ja toetas Euroopa välisteenistuse poolt Viinis, Kiievis, Bangkokis ja Luxembourgis korraldatud nelja ulatuslikku mitmepoolset koosolekut. Kõiki neid kohtumisi toetati reisitoetuse andmisega, et hõlbustada ametnike ja ekspertide osalemist.
            Otsusega 2012/281/ÜVJP toetati teabe levitamist ja arvamuste vahetamist toimimisjuhendi kohta ning selle tulemusel on eksperdid ja poliitikakujundajad eri piirkondades ja samuti rahvusvahelisel tasandil juhendist rohkem teadlikud ja mõistavad seda paremini. See aitas liidul demonstreerida oma pühendumust juhtida toimimisjuhendi vastuvõtmisprotsessi läbipaistval ja kaasaval viisil. Selle otsuse alusel korraldatud koosolekud olid ühtlasi foorumiks, kus suheldi nende riikidega, kes on olnud toimimisjuhendi suhtes jätkuvalt kriitilised, ergutades neid selgitama oma muresid mitmepoolsete kontaktide raames, kus esitatakse võimalikke vastuargumente ja toimub arutelu.
            Võttes arvesse toimimisjuhendi üle peetud arutelude protsessis tekkinud indu ning eriti ÜRO GGE heakskiitu kui olulist saavutust, ÜRO Peaassamblee resolutsiooni A/RES/68/50 ühehäälset vastuvõtmist ja 27.–28. mail 2014 Luxembourgis peetud avatud konsultatsioonide tulemust, peaks liit aktiivselt jätkama avakosmosetegevusega seotud läbipaistvust ja usaldust suurendavate meetmete loomise toetamist, jätkates toimimisjuhendi edendamist ja selle vastuvõtmiseks tehtavat tööd.
            Sel eesmärgil peaks liit otsuse 2012/281/ÜVJP rakendamisel saadud kogemusi kasutades toetama järgmist:
            
                        —
                     
                     
                        jätkatakse tegevust, et parandada teadlikkust, teadmisi ja mõistmist läbipaistvust ja usaldust suurendavatest meetmetest, mis on välja pakutud GGE aruandes, sealhulgas rahvusvahelise toimimisjuhendi ettepanekust ning Euroopa Liidu juhitavast protsessist;
                     
                  
                        —
                     
                     
                        jätkatakse raamistiku loomist mitmepoolsele protsessile seoses avakosmosetegevuse rahvusvahelise toimimisjuhendi ettepanekuga, mis võimaldab rahvusvahelisel kogukonnal jätkata tööd, et saavutada võimalikult suur üksmeel toimimisjuhendi vastuvõtmiseks, toetades mitmepoolseid kohtumisi läbirääkimiste pidamiseks toimimisjuhendi kavandi üle ning samuti selle ametlikuks vastuvõtmiseks.
                     
                  2.   Projektid
            
            
                        a.
                     
                     
                        Projekt 1: teavitustegevus – poliitiliste kohustuste, sealhulgas avakosmosetegevuse rahvusvahelise toimimisjuhendi ettepaneku edendamine, et ergutada vastutustundlikku kosmosetegevust ja avakosmose rahumeelset kasutamist
                        1.   Projekti eesmärk
                        
                                 
                                    1.
                                 
                                 
                                    Suhelda teavitusürituste korraldamise abil sidusrühmadega, et suurendada senist teadlikkust, teadmisi ja mõistmist jõupingutustest, mida tehakse selleks, et kehtestada poliitilised kohustused, et ergutada vastutustundlikku kosmosetegevust ja avakosmose rahumeelset kasutamist, sealhulgas avakosmosetegevuse rahvusvahelise toimimisjuhendi ettepanekut, kosmosetegevusega seotud läbipaistvust ja usaldust suurendavate meetmete edendamise kontekstis.
                                 
                              2.   Projekti tulemused/rakendamise näitajad
                        
                                 
                                    1.
                                 
                                 
                                    Rahvusvaheliste konverentside raames korraldatakse vähemalt kolm teavitusüritust, mille tulemusena suurenevad läbipaistvust ja usaldust suurendavate meetmete asjaomaste sidusrühmade teadlikkus, teadmised ja mõistmine, muu hulgas rahvusvahelise toimimisjuhendi ettepanekust, sealhulgas praktilise rakendamise nõuetest.
                                 
                              
                                 
                                    2.
                                 
                                 
                                    Viiakse läbi neli piirkondlikku või allpiirkondlikku seminari, millest võtab osa vähemalt suurem osa asjaomaste piirkondade riikidest.
                                 
                              
                                 
                                    3.
                                 
                                 
                                    Poliitiliseks progressiks soodsam kliima, mis kajastub projekti 2 alusel kavandatavatest mitmepoolsetest kohtumistest osavõtus, mis on suurem kui otsuse 2012/281/ÜVJP alusel toetatud toimimisjuhendi teemalistest avatud konsultatsioonidest osavõtt (61 riiki).
                                 
                              3.   Projekti kirjeldus
                        
                                 
                                    1.
                                 
                                 
                                    On plaanis, et enne toimimisjuhendi avamist allakirjutamiseks toimub kuni neli piirkondlikku või allpiirkondlikku seminari, et arutada läbipaistvust ja usaldust suurendavaid meetmeid, keskendudes tulevasele toimimisjuhendile ja selle praktilisele toimimisele, sealhulgas rakendamise planeerimisele riikides.
                                 
                              
                                 
                                    2.
                                 
                                 
                                    Piirkondlikul ja/või rahvusvahelisel tasandil korraldatakse kuni neli väikest teavitusüritust, näiteks ÜRO Peaassamblee või desarmeerimiskonverentsi raames, et edendada ja toetada protsessi järgmist etappi.
                                 
                              
                                 
                                    3.
                                 
                                 
                                    Ürituste toimumiskohad otsustab kõrge esindaja, kes konsulteerib võimaluse korral ELi liikmesriikidega, lähtudes rakendusüksuse ettepanekutest.
                                 
                              
                  
                        b.
                     
                     
                        Projekt 2: kuni kolme mitmepoolse kohtumise korraldamine, kus osaleksid kõik huvitatud riigid, et soodustada läbirääkimisi rahvusvahelise toimimisjuhendi üle peetud avatud konsultatsioonide käigus koostatud teksti kavandi alusel, et saavutada juhendi sõlmimine ja ametlik vastuvõtmine
                        1.   Projekti eesmärk
                        
                                 
                                    1.
                                 
                                 
                                    Huvitatud riikide ja muude avakosmosetegevuse rahvusvahelise toimimisjuhendi ettepaneku üle peetavates läbirääkimistes osalejate kokkutoomine ÜRO GGE aruandes esitatud soovituste rakendamise eesmärgil, pidades silmas toimimisjuhendi vastuvõtmist.
                                 
                              2.   Projekti tulemused/rakendamise näitajad
                        
                                 
                                    1.
                                 
                                 
                                    Saavutatakse diplomaatiline protsess, mis võimaldab pidada läbirääkimisi toimimisjuhendi ettepaneku üle, sealhulgas korraldada läbirääkimiskonverents ja toimimisjuhendile allakirjutamise konverents.
                                 
                              
                                 
                                    2.
                                 
                                 
                                    Ulatuslik rahvusvaheline toetus juhendi ettepanekule, mis võimaldab selle rahvusvahelisel kogukonnal 2016. aasta esimeseks poolaastaks vastu võtta.
                                 
                              3.   Projekti kirjeldus
                        
                                 
                                    1.
                                 
                                 
                                    Korraldatakse kuni kolm avatud mitmepoolset koosolekut, kuhu kutsutakse ÜRO liikmesriigid ja asjaomased organisatsioonid, sealhulgas
                                    
                                                a)
                                             
                                             
                                                kuni kaks läbirääkimiskonverentsi, mis võimaldavad rahvusvahelisel kogukonnal käsitleda avatud konsultatsioonide protsessis koostatud juhendi kavandit, et tekst lõplikult viimistleda;
                                             
                                          
                                                b)
                                             
                                             
                                                konverents toimimisjuhendile allakirjutamiseks.
                                             
                                          
                              
                                 
                                    2.
                                 
                                 
                                    Ürituste toimumiskohad otsustab kõrge esindaja, kes konsulteerib võimaluse korral ELi liikmesriikidega, lähtudes rakendusüksuse ettepanekutest.
                                 
                              
                  3.   Menetluslikud aspektid ja koordineerimine
            
            
                        a.
                     
                     
                        Projektide rakendamise algatab juhtkomitee eesmärgiga määrata kindlaks koostöö kord ja üksikasjad. Juhtkomitee vaatab projektide rakendamise regulaarselt vähemalt korra kuue kuu jooksul läbi, kasutades muu hulgas elektroonilisi vahendeid ja pidades telekonverentse.
                     
                  
                        b.
                     
                     
                        Juhtkomitee liikmeks on vastavalt vajadusele kõrge esindaja, UNODA, UNIDIRi ja asjaomaste ÜRO institutsioonide esindajad.
                     
                  
                        c.
                     
                     
                        UNODA ja UNIDIRi esitatud ettepanekute alusel otsustab kõrge esindaja, konsulteerides võimaluse korral ELi liikmesriikidega, selle projekti raames korraldatavate seminaride ja kohtumiste asukoha ja struktuurilise ülesehituse.
                     
                  4.   Aruandlus ja hindamine
            
            
                        a.
                     
                     
                        Rakendusüksused esitavad kõrgele esindajale projekti esimese aasta lõpus kirjeldava kokkuvõtte ja finantsaruande, püüdes järgida ÜRO aruandlustsüklit.
                     
                  
                        b.
                     
                     
                        Rakendusüksused esitavad kõrgele esindajale projekti lõpuleviimisel lõpparuande.
                     
                  
                        c.
                     
                     
                        Aruanded rakendusüksuste edusammude ja olukorra kohta, publikatsioonid, pressiteated ja uuendused edastatakse ilmumisel kõrgele esindajale ja Euroopa Komisjonile.
                     
                  5.   Kestus
            
            Kõnealuse projekti eeldatav rakendamisaeg on 24 kuud.
            6.   Kasusaajad
            
            
                        a.
                     
                     
                        ÜRO liikmesriigid.
                     
                  
                        b.
                     
                     
                        Valitsusvälised sidusrühmad, sealhulgas kodanikuühiskond ja tööstus.
                     
                  7.   Kolmandatest isikutest esindajad
            
            
                        a.
                     
                     
                        Kosmosetegevuse rahvusvahelise toimimisjuhendi piirkondliku seotuse suurendamiseks võidakse käesoleva otsusega rahastada ELi-väliste ekspertide, sealhulgas asjakohaste piirkondlike ja rahvusvaheliste organisatsioonide osalemist.
                     
                  
                        b.
                     
                     
                        Vastavalt vajadusele rahastatakse UNODA, UNIDIRi ja UNOOSA esindajate osalemist käesoleva otsusega seotud tegevuses.
                     
                  8.   Rakendusüksus
            
            
                        a.
                     
                     
                        Käesoleva otsuse tehniline rakendamine tehakse ülesandeks UNODA-le projekti 1 allprojekti 3.2 (teavitusüritused) ja projekti 2 elluviimiseks ning UNIDIRile projekti 1 allprojekti 3.1 (piirkondlikud ja allpiirkondlikud seminarid) elluviimiseks.
                     
                  
                        b.
                     
                     
                        UNODA ja UNIDIR teevad vajaduse korral koostööd selliste üksustega nagu UNOOSA, rahvusvahelised ja piirkondlikud organisatsioonid, mõttekojad, valitsusvälised organisatsioonid ja tööstus.